
1. CONSIDERAŢII GENERALE

Extinderea spre Est a Uniunii Europene a 2adus în prim plan, încă din anul 2000, problema noilor vecini. Politica de vecinătate a Uniunii Europene răspunde, în acelaşi timp, unei preocupări interne, dar şi uneia externe. Politica de vecinătate este legată de interesul propriu al Uniunii de a-şi consolida prosperitatea şi securitatea transformând, pe cât posibil, vecinii în aliaţi, dovedindu-le faptul că interesele Uniunii sunt, în mare măsură, şi interesele lor. Elaborarea politicii de vecinătate se înscrie în contextul raţionalizării acţiunii externe. Politica de vecinătate răspunde unei stări de fapt, propunând întărirea cooperării cu noii vecini.

În ceea ce priveşte zona meridională, politica de vecinătate se prezintă ca un răspuns la preocupările vecinilor mediteraneeni care se tem că extinderea va afecta negativ eforturile de întărire a politicii de cooperare 
euro-mediteraneană.

Diferite documente care se referă la vecinătatea Europei extinse nu prezintă o definiţie a conceptului, anunţând doar principii şi obiective care stau la baza acestei politici. Politica de vecinătate a Uniunii nu se bazează numai pe relaţii economice, ci se referă la ansamblul relaţiilor politice care sunt implicate în domeniul cooperării. Această politică are o vocaţie globală, asigurând o anumită coerenţă între sectoarele de cooperare.

Originalitatea politicii europene de vecinătate constă în întărirea cooperării transfrontaliere dar, în acelaşi timp, şi în accentuarea aspectelor regionale şi inter-regionale. 

În Comunicarea sa din martie 2003
, intitulată “Europa extinsă – Vecinătate: un nou cadru pentru relaţiile cu vecinii noştri din Est şi din Sud”, se subliniază două obiective fundamentale avute în vedere de politica de vecinătate a Uniunii:
1. Uniunea, împreună cu partenerii săi vecini, va urmări crearea unui spaţiu comun de prosperitate, stabilitate şi securitate.

2. Uniunea se va angaja să subordoneze acordarea de avantaje concrete şi să promoveze relaţii preferenţiale realizării de reforme economice şi politice efective.

Liniile directoare ale politicii de vecinătate sunt trasate în Comunicarea menţionată anterior Politica de vecinătate face obiectul unor negocieri bilaterale al căror principal obiectiv este adoptarea de programe de acţiune împreună cu ţările avute în vedere.

Politica de vecinătate nu înlocuieşte cadrul actual al relaţiilor dintre UE şi noii vecini – Acordul de asociere şi Procesul de la Barcelona. Această politică vizează completarea acestui cadru, furnizând contextul politic şi coerenţă dezvoltării acestor relaţii bilaterale.

Uniunea va oferi vecinilor săi care împărtăşesc aceleaşi valori “un deplin beneficiu” al pieţei interne şi al libertăţilor conexe. Comisia Europeană s-a inspirat din crearea Spaţiului economic european, dar şi din iniţiativa în favoarea Rusiei, tinzând spre punerea la punct a unui Spaţiu european comun. Spaţiul economic european este o realitate complet diferită de cadrul relaţional euro-mediteranean, din punct de vedere instituţional şi al nivelului de integrare.

Comunicarea menţionată prezintă principalele axe relative la politica de vecinătate, acordând atenţie programelor de acţiune care sunt focalizate pe obiective. Direcţiile în jurul cărora se concentrează politica de vecinătate dovedesc preocupările Uniunii în domeniul economic şi de securitate:

· extinderea pieţei interne şi structuri reglementare corespunzătoare;

· relaţii comerciale preferenţiale şi deschiderea pieţei;
· perspective în domeniul migraţiei legale şi al liberei circulaţii a persoanelor;
· intensificarea cooperării în domeniul prevenirii şi luptei împotriva ameninţărilor comune la adresa securităţii.

Programele de acţiune trebuie să stabilească, pe de o parte, obiectivele şi criteriile de referinţă privind aşteptările Uniunii referitor la partenerii săi şi, pe de altă parte, avantajele de care pot beneficia vecinii după îndeplinirea obiectivelor care vor fi evaluate pe bază  anuală.

Dintre principalele domenii avute în vedere de programele de acţiune pot fi menţionate:
· cooperarea politică, în special în domeniul securităţii şi al prevenirii conflictelor, precum şi reformele economice;

· problemele referitoare la piaţa internă, în special cele legate de liberalizarea comerţului, cooperarea în domeniul energiei şi transporturilor;

· cooperarea în domeniul justiţiei şi afacerilor interne;

· dezvoltarea reţelelor de infrastructură şi a pieţelor de energie, transporturi, telecomunicaţii şi mediu înconjurător;

· politici de promovare a contactelor şi schimbului de experienţă, în special în domeniul educaţiei, cercetării şi culturii.
Programele de acţiune sunt elemente ale politicii de vecinătate care asigură caracterul bilateral al relaţiilor între UE şi noii săi vecini.

Pentru perioada de după anul 2006 va fi stabilită, progresiv, crearea de noi instrumente ale politicii de vecinătate.

În Tratatul instituind o Constituţie pentru Europa, la art. 57, alin. 2, este prevăzută posibilitatea ca Uniunea să încheie şi să pună în practică acorduri specifice în cadrul politicii de vecinătate. Specificitatea acestor acorduri constă în aspectul de complementaritate în raport cu acordurile preexistente între Uniune şi partenerii săi. Aceste acorduri de vecinătate nu pot fi încheiate decât după ce cadrul deja existent al relaţiilor va fi depăşit, necesitând integrarea unor noi obligaţii. Aceste acorduri ar putea să fie încheiate în anul 2006.

În anul 2003, Comisia Europeană a lansat un nou concept privitor la politica de vecinătate, menit să asigure buna funcţionare şi gestionare a activităţii la frontierele exterioare ale Uniunii. Instrumentul avut în vedere porneşte de la cadrul existent de cooperare, pus în aplicare prin intermediul programelor Interreg, Phare şi Tacis. Nu s-a atribuit încă o denumire acestui instrument, dar după anul 2006 se preconizează ca el să reuşească un ansamblu de obiective mai vaste legate, pe de o parte, de politica de coeziune economică şi socială a Uniunii şi, pe de altă parte, de politica externă a Uniunii.

Acest nou instrument mai general şi coerent se înscrie în demersul de raţionalizare a acţiunii externe. În legătură cu constrângerile bugetare, Comisia Europeană a elaborat Perspectivele financiare ale Uniunii pentru perioada 2007-2013, prin care se stabilesc priorităţile Uniunii şi se prezintă noul cadru financiar pentru această perioadă.

Încadrarea politicii de vecinătate în ansamblul politicilor comunitare trebuie făcută prin prisma evoluţiei progresive, presupunând o metodă şi un calendar de punere în aplicare. Aceasta presupune însă întărirea cadrului instituţional existent, al cărui potenţial trebuie utilizat eficient, pentru a evita paralelismele.

La nivelul comunitar s-a convenit că este convenabilă menţinerea cadrului instituţional care a fost stabilit prin acordurile încheiate între Uniune şi statele vecine.

Cadrul instituţional existent la nivelul bilateral al diverselor acorduri cu statele vecine mediteraneene este un cadru clasic de cooperare.

Deşi politica de vecinătate va face obiectul unei aplicări diferenţiate de la un stat la altul, Uniunea insistă pe importanţa promovării unei cooperări mai strânse atât dincolo de frontierele exterioare ale UE, cât şi în rândul vecinilor UE, în special între cei apropiaţi din punct de vedere geografic. Cooperarea regională şi sub-regională în zona mediteraneană, în contextul politicii europene de vecinătate se bazează pe acquis-ul parteneriatului euro-mediteranean, integrând o abordare adaptată ţării respective sau unui grup de ţări. Comisia Europeană se angajează să continue promovarea dimensiunii regionale a parteneriatului printr-un sprijin financiar semnificativ. 

Politica de vecinătate suscită dezacorduri între membrii Uniunii Europene. În martie 2004, Comisia Europeană a anunţat amânarea negocierilor cu ţările vizate de politica de vecinătate, cu scopul de a intensifica dialogul între Comisie, Consiliul UE şi statele membre. Această amânare este urmarea criticilor formulate cu ocazia Consiliului pentru probleme generale, din 23 februarie 2004.

2. PREOCUPĂRI EUROPENE PRIVIND POLITICA DE VECINĂTATE

În Comunicarea din martie 2003 se subliniau principiile fundamentale ale politicii europene de vecinătate.

De atunci, Comisia a întreprins diverse acţiuni exploratorii cu anumiţi parteneri din Europa, din Estul şi din Sudul Mediteranei, cu care sunt în vigoare acorduri de cooperare sau de asociere cu UE. Aceste acţiuni exploratorii au scos în evidenţă interesul acestor ţări pentru politica europeană de vecinătate şi au permis cunoaşterea punctului lor de vedere cu privire la priorităţi în contextul unor posibile planuri de acţiune.

Politica europeană de vecinătate (PEV) are ca obiectiv împărţirea cu ţările limitrofe a avantajelor extinderii din anul 2004, respectiv: stabilitate, securitate şi prosperitate. Prin politica de vecinătate se urmăreşte prevenirea apariţiei unor noi linii de fractură între Uniunea extinsă şi vecinii săi, oferindu-le acestora din urmă posibilitatea de a participa la diverse activităţi ale UE prin intermediul unei strânse cooperări pe plan politic, economic şi cultural, precum şi în domeniul securităţii. Politica europeană de vecinătate va permite şi atingerea unuia din obiectivele strategiei europene de securitate adoptată – în decembrie 2003 – de UE, şi anume de a contribui la securitatea din zona de vecinătate.

Politica de vecinătate se adresează vecinilor UE, în special în urma extinderii. În Europa este vorba de Rusia, Ucraina, Belarus şi Republica Moldova. UE şi Rusia au hotărât să dezvolte un parteneriat strategic prin crearea celor “patru spaţii comune” definite cu ocazia summit-ului de la Sankt Petersburg (2003) – un spaţiu economic, un spaţiu de libertate, securitate şi justiţie, un spaţiu de cooperare în domeniul securităţii externe şi un spaţiu al cercetării şi educaţiei.

În zona mediteraneană, politica de vecinătate se aplică ansamblului ţărilor membre ale UE care participă la parteneriatul euro-mediteranean – numit şi Procesul de la Barcelona
. Turcia îşi continuă relaţiile cu UE în perspectiva aderării la Uniune. Acelaşi lucru este valabil şi pentru ţările din Balcanii de Vest în perspectiva unei viitoare posibile aderări.

Comisia Europeană recunoaşte importanţa includerii Armeniei, Azerbaidjan-ului şi a Georgiei în sfera de interes a politicii europene de vecinătate.

La Consiliul European din decembrie 2003, în cadrul strategiei europene de securitate, Caucazul meridional a fost considerat ca o regiune căreia UE ar trebui “să-i acorde un interes mai mare şi mai activ”.

Comisia Europeană propune, în prezent, o metodă pentru realizarea obiectivelor PEV. Această metodă constă, în acord cu statele partenere, în a defini o serie de priorităţi în cadrul planurilor de acţiune hotărâte împreună, care vor permite acestor ţări apropierea pe cât posibil de UE.

Aceste planuri de acţiune se bazează pe angajamentul în favoarea valorilor comune – de exemplu drepturile omului, în special drepturile minorităţilor, statul de drept, buna guvernare, promovarea relaţiilor de bună vecinătate şi a principiilor economiei de piaţă şi ale dezvoltării durabile şi pe anumite obiective majore în domeniul politicii externe. Ritmul în care UE îşi va întări legăturile cu fiecare ţară parteneră va ţine cont de măsura în care valorile comune sunt realmente împărtăşite. Planurile de acţiune vor presupune un anumit număr de priorităţi care vor accentua respectarea acestor valori.

Planurile de acţiune vor include câteva domenii esenţiale, cum ar fi:

· dialogul politic – care va cuprinde problemele-cheie ale luptei împotriva terorismului şi ale proliferării armelor de distrugere în masă, precum şi mijloacele de soluţionare a conflictelor regionale;
· politica de dezvoltare economică şi socială – se referă la a oferi ţărilor vecine perspectiva participării la piaţa internă a UE prin armonizarea legislaţiei lor cu cea comunitară şi la a le permite accesul la anumite programe ale Uniunii – educaţie şi formare profesională, cercetare şi inovare – şi de îmbunătăţirea legăturilor în domeniul energiei, transporturilor, mediului înconjurător şi societăţii informaţiei;
· comerţul – politica europeană de vecinătate are în vedere o sporită considerare a problemelor pieţei, în conformitate cu principiile Organizaţiei Mondiale a Comerţului şi convergenţa cu normele UE;
· justiţie şi afaceri interne – strânsa colaborare în acest domeniu va avea în vedere gestionarea frontierelor, lupta împotriva terorismului, a traficului de fiinţe umane, a traficului de arme şi droguri, a criminalităţii organizate, a spălării banilor, a criminalităţii financiare şi economice.

Planurile de acţiune vor fi diferenţiate pentru a ţine cont de starea actuală a relaţiilor cu fiecare ţară, de nevoile şi capacităţile sale. Aceste planuri vor fi prezentate de Comisia Europeană şi aprobate de consiliile de cooperare în domeniu.

Planurile de acţiune vor trasa calea de urmat pentru următorii 3 până la 5 ani. Următoarea etapă ar putea consta în a propune un nou parteneriat privilegiat, sub forma unor acorduri europene de vecinătate, destinate înlocuirii actualelor acorduri bilaterale, odată ce priorităţile planurilor de acţiune vor fi fost realizate.

Priorităţile stabilite în planurile de acţiune vor servi drept referinţă pentru susţinerea financiară acordată de UE ţărilor avute în vedere. Ajutorul provenind din sursele existente – în principal programele Tacis
 şi Meda
 – va fi completat, începând cu anul 2007, printr-un nou instrument financiar, numit instrument european de vecinătate, care va pune accent pe cooperarea transfrontalieră de-a lungul frontierei UE extinse.

Până în anul 2006, finanţarea prevăzută în favoarea politicii europene de vecinătate, în cadrul programelor de ajutor extern se ridică la 255 milioane de euro. Circa 700 de milioane de euro vor fi finanţaţi prin programul Interreg pentru frontierele interne.

Referitor la Perspectivele financiare pentru perioada 2007-2013, Comisia Europeană intenţionează să propună majorarea sumelor anuale alocate instrumentului european de vecinătate, în raport cu sumele acordate cooperării transfrontaliere până la finele anului 2006.

Politica europeană de vecinătate încurajează cooperarea regională şi sub-regională. Dezvoltând în continuare diverse forme de cooperare transfrontalieră, UE şi partenerii săi îşi pot conjuga eforturile pentru ca regiunile să beneficieze de pe urma extinderii UE.

În Sud, politica de vecinătate stimulează utilizarea avantajelor parteneriatului euro-mediteranean, în special prin promovarea creării unor infrastrucuturi, a unor interconexiuni şi reţele, mai ales energetice, şi prin instituirea unor noi forme de cooperare cu vecinii lor.

Extinderea Uniunii a favorizat apariţia unor noi oportunităţi, dar a adus cu sine şi noi provocări. Politica europeană de vecinătate trebuie să evite apariţia unor noi clivaje între Uniunea extinsă şi vecinii săi şi să le ofere acestora posibilitatea de a participa la diferite activităţi ale Uniunii, în cadrul unei cooperări politice, de securitate, economice şi culturale întărite.

Comisia Europeană are ca obiectiv să furnizeze statelor vecine sprijin suplimentar prin intermediul unor instrumente cum ar fi asistenţa tehnică şi twinning-ul.

Conştientizarea de către părţi – UE şi statele partenere – a binefacerilor acestei politici se bazează pe luarea în considerare a intereselor şi valorilor lor comune. Uniunea nu urmăreşte să impună partenerilor ei priorităţi şi condiţii. Reuşita planurilor de acţiune depinde de existenţa unor interese reciproce cu privire la temele prioritare. Priorităţile vor fi stabilite de comun acord şi vor fi diferite de la un stat la altul.

Ritmul dezvoltării relaţiilor UE cu fiecare stat partener va depinde de voinţa şi de capacitatea de a pune în aplicare priorităţile convenite.

Aprobarea planurilor de acţiune conferă valoare adăugată priorităţilor de acţiune stabilite de comun acord. Politica de vecinătate furnizează valoarea adăugată în diverse forme: 
1) Politica europeană de vecinătate oferă UE posibilitatea de a adopta în raport cu vecinii o abordare mai orientată şi mai bine fundamentată, grupând principalele instrumente aflate la dispoziţia Uniunii şi a statelor membre. Această politică va permite progresul şi susţinerea obiectivelor pe care UE şi le stabileşte în domeniul politicii externe;

2) Punerea în aplicare a politicii europene de vecinătate constituie, pe termen lung, calea de a trece de la o simplă cooperare, la un grad ridicat de integrare implicând, în special, participarea statelor partenere la piaţa internă din UE. Se va evita astfel orice sentiment de excluziune pe care extinderea  l-ar fi putut suscita, permiţând beneficierea de avantajele extinderii. Prin politica europeană de vecinătate se va urmări calea adecvată pentru ca fiecare stat partener să poată să participe progresiv la aspecte-cheie ale politicilor şi programelor UE;

3) PEV va permite intensificarea cooperării politice cu statele partenere, făcând această cooperare mai eficientă;

4) Politica europeană de vecinătate va încuraja procesul de reformă, benefic în termeni de dezvoltare economică şi socială, armonizarea legislaţiei economice, deschiderea reciprocă a economiilor partenere şi continuarea procesului de desfiinţare a barierelor comerciale, ceea ce va stimula investiţiile şi creşterea economică;

5) Politica europeană de vecinătate va stimula rezolvarea problemelor încă nerezolvate în relaţiile bilaterale;

6) Planurile de acţiune vor stabili priorităţile şi punctele de convergenţă, în vederea transpunerii în practică a acordurilor existente;

7) Comisia îşi propune crearea, în anul 2007, a instrumentului european de vecinătate;

8) Comisia Europeană a propus ca fondurile deja existente sau viitoare să fie mărite considerabil, în cadrul noilor perspective financiare;

9) Comisia Europeană examinează posibilitatea de a lansa progresiv programe comunitare, promovând legăturile culturale, educative, tehnice, ştiinţifice şi de mediu înconjurător;

10) Politica europeană de vecinătate va furniza sprijin, prin intermediul unei asistenţe tehnice şi a unor acţiuni de twinning, partenerilor care vor să se conformeze normelor UE;

11) Vor fi stabilite noi legături contractuale, materializate prin acorduri europene de vecinătate, al căror domeniu de aplicare va fi stabilit pe baza unei evaluări a progreselor realizate în vederea atingerii obiectivelor fixate prin priorităţi.
Aceste elemente vor furniza valoare adăugată considerabilă pentru statele participante. Fiecare element în parte însă va fi reanalizat şi redefinit pe măsura înregistrării de progrese pe calea atingerii obiectivelor, permiţând o mai accentuată integrare pe piaţa internă şi în domeniul altor politici-cheie în UE.

Planurile de acţiune vor acoperi două mari domenii:

· angajamente în sprijinul unor acţiuni specifice care confirmă sau întăresc adeziunea la valorile comune şi la anumite obiective în domeniul politicii externe şi de securitate;

· o serie de angajamente în favoarea unor acţiuni care sunt menite să apropie statele partenere de UE, într-un anumit număr de domenii prioritare.
Planurile de acţiune vor stabili acţiuni-cheie într-un număr limitat de domenii care trebuie să constituie o prioritate absolută, precum şi acţiuni într-o serie mai vastă de domenii corespunzând domeniilor de acţiune a acordurilor bilaterale în vigoare.

Comisia Europeană este chemată să întocmească rapoarte periodice cu privire la progresul realizat şi la domeniile care au necesitat eforturi suplimentare, ţinând cont de evaluările autorităţilor din statul partener. Planurile de acţiune vor fi examinate şi adaptate, după caz, în lumina progreselor realizate.

2.1.  Zone de interes în domeniul politicii de vecinătate

În ceea ce priveşte situaţia în statele învecinate Uniunii extinse, Comisia Europeană a întreprins o analiză centrată pe zone.

a)  Caucazul meridional

Stabilitatea şi dezvoltarea Caucazului meridional sunt de un interes primordial pentru Uniunea Europeană. Strategia europeană de securitate, adoptată de Consiliul European din decembrie 2003, defineşte Caucazul meridional ca una din regiunile în care UE ar trebui să se implice mai activ.

Comisia Europeană a recomandat şi Parlamentul European a aprobat
 includerea Armeniei, Azerbaidjanului şi Georgiei în cadrul politicii de vecinătate. Fiecare stat îşi va putea elabora, pe bază de egalitate, relaţiile cu UE, în cadrul acestui dispozitiv. 
Rapoartele întocmite de Comisia Europeană în acest domeniu vor ţine cont de progresle înregistrate în domeniul democraţiei, al statului de drept şi al respectării drepturilor omului. Aceste valori comune se circumscriu aderării Armeniei, Azerbaidjanului şi Georgiei la Consiliul Europei şi la OSCE. Sunt necesare eforturi sporite pentru a promova reglementarea conflictelor din regiune şi a dezvolta relaţii de bună vecinătate. Aceste trei state trebuie să facă progrese în special în domeniul consolidării statului de drept şi ai promovării reglementării conflictelor.

Pentru a ajuta statele menţionate să participe la o cooperare întărită la UE, aceasta este dispusă să sprijine reforme credibile, concrete şi durabile, în special în domeniile prioritare precizate anterior. Cooperarea trebuie adâncită şi în domeniul energiei, dat fiind că regiunea Caucazului meridional este una importantă atât pentru producţia, cât şi pentru transportul energiei.

b)  Belarus 

Comunicarea din martie 2003 privind Europa extinsă subliniază faptul că Uniunea trebuie să tindă către un angajament progresiv, în scopul de a crea condiţii propice pentru organizarea de alegeri libere, echilibrate şi echitabile şi, odată atins acest obiectiv, spre integrarea Belarus în politica de vecinătate.

Pe termen lung, obiectivul este ca Belarus să devină un partener democratic stabil şi tot mai prosper cu care UE extinsă să aibă nu numai frontiere comune, ci şi un program bazat pe valori comune.

În cadrul politicii europeane de vecinătate, UE îşi va întări angajamentul în favoarea dezvoltării democratice a Belarus. După îndeplinirea reformelor politice şi democratice, Belarus va putea beneficia de avantajele politicii europene de vecinătate. Analiştii apreciază că în Belarus, sistemul este însă unul autoritar. Nici una din alegerile desfăşurate după 1996 nu a răspuns normelor internaţionale democratice şi lipsesc şi multe din structurile democratice. În aceste condiţii, Belarus nu poate beneficia pe deplin de politica europeană de vecinătate.

UE va sprijini organizarea de alegeri legislative democratice, coordonându-şi acţiunile împreună cu OSCE şi Consiliul Europei. Subliniind avantajele susţinerii societăţii civile şi democratizării, cooperării regionale şi umanitare, ale programelor de vecinătate şi facilitării liberei  circulaţii în zonele

de frontieră, populaţiei îi va fi transmis un mesaj neechivoc. Se are în vedere facilitarea deplasării cetăţenilor din Belarus şi sprijinirea contactelor între comunităţi, acordate în cadrul programelor de asistenţă UE.

Recomandarea Comisiei Europene pentru sporirea ajutorului acordat statului Belarus pune accent pe societatea civilă. Subiectul efortului sporit ar putea fi domeniile confirmate în concluziile Consiliului UE din 1997, în special sprijinirea societăţii civile, a procesului de democratizare, ajutorul umanitar şi cooperarea regională.

Belaurs răspunde deja condiţiilor pentru a participa la trei programe de vecinătate: Programul privind Marea Baltică, Programul privind Letonia-Lituania-Belarus şi Programul Polonia-Ucraina-Belarus.

c)  Libia 

Comunicarea din martie 2003 sublinia faptul că UE trebuie să analizeze mijloacele la care se poate face apel pentru a integra Libia în politica de vecinătate. În prezent, UE nu are nici o relaţie contractuală cu Libia
.

În aprilie 1999, cu ocazia ridicării sancţiunilor de către Naţiunile Unite, Libia a dobândit statutul de observator în cadrul Procesului de la Barcelona şi a fost invitată să devină membră cu drepturi depline, de îndată ce sancţiunile impuse de Consiliul de Securitate al Naţiunilor Unite vor fi definitiv ridicate şi când Libia va fi acceptat integral acquis-ul de la Barcelona.

Libia şi-a anunţat disponibilitatea de a acţiona în vederea unei aderări depline la Procesul de la Barcelona. Această aderare va depăşi stadiul exploratoriu doar atunci când problemele bilaterale cu statele membre UE vor fi rezolvate.

Deplina integrare în cadrul Procesului de la Barcelona reprezintă prima etapă pe calea noilor relaţii cu UE, în special pe calea deschiderii de negocieri privind încheierea unui acord de asociere.

2.2. Angajamentul statelor partenere în favoarea valorilor comune

Uniunea se bazează pe valorile respectului demnităţii umane, a libertăţii, democraţiei, egalităţii, statului de drept şi drepturilor omului. Acestea sunt comune statelor membre, caracterizate prin pluralism, toleranţă, justiţie, solidaritate şi lupta împotriva discriminării.

Vecinii Uniunii, prin aderarea la anumite tratate multilaterale şi prin acordurile bilaterale încheiate cu UE, s-au angajat să respecte drepturile şi libertăţile fundamentale ale omului.

Toţi vecinii UE sunt semnatari ai Convenţiei Naţionale Unite privind drepturile omului. Unele state sunt membre ale Consiliului Europei şi ale OSCE, au ratificat Convenţia europeană de salvgardare a drepturilor omului şi libertăţilor fundamentale şi s-au angajat să adere la convenţii şi organisme care impun norme superioare în domeniul drepturilor democratice şi să accepte mecanisme de control juridic pentru a asigura îndeplinirea obligaţiilor în domeniul respectării drepturilor omului.

Semnatarii Declaraţiei de la Barcelona au acceptat declaraţia de principiu conform căreia se angajează să respecte Carta Naţiunilor Unite, să dezvolte statul de drept şi democraţia şi să garanteze exercitarea legitimă şi efectivă a acestor drepturi şi libertăţi.

Statele partenere, părţi la convenţiile Organizaţiei Internaţionale a Muncii, s-au angajat să respecte drepturile fundamentale din domeniul muncii şi să promoveze drepturile sociale fundamentale, precum şi să respecte un model de dezvoltare durabilă, aşa cum s-a stabilit la summit-ul de la Johannesburg (2002).

În cadrul priorităţilor pentru promovarea valorilor UE în relaţiile cu statele partenere figurează reforma sistemului judiciar, lupta împotriva corupţiei şi a crimei organizate, asigurarea libertăţii de exprimare, a drepturilor minorităţilor şi ale categoriilor defavorizate, egalitatea între bărbaţi şi femei, asigurarea drepturilor sindicale, lupta împotriva torturii şi a relelor tratamente şi sprijinirea dezvoltării societăţii civile. Vor fi solicitate şi angajamente privind lupta împotriva terorismului şi a proliferării armelor de distrugere în masă. 

Părţile implicate îşi întăresc dialogul politic şi eficacitatea acestuia prin intermediul politicii europene de vecinătate. Este vorba, în special, de probleme de politică externă şi de securitate, inclusiv probleme regionale şi internaţionale, prevenirea conflictelor şi gestionarea crizelor, precum şi terorismul şi cauzele sale şi proliferarea armelor de distrugere în masă.

Abordarea propusă de politica externă de vecinătate are influenţe economice importante, având în vedere faptul că prevede o întărire a relaţiilor comerciale preferenţiale şi creşterea asistenţei financiare şi tehnice. Politica europeană de vecinătate lasă şi posibilitatea, pentru statele vecine, de a participa la piaţa internă a UE, pe baza unei apropieri a legislaţiei şi a reglementărilor, a unei participări la anumite programe ale UE şi pe baza îmbunătăţirii interconexiunilor şi a legăturilor efective cu UE.

Avantajele economice directe sau indirecte, care decurg din acest proces, se aşteaptă să fie substanţiale. Dintre efectele directe poate fi menţionată reducerea barierelor tarifare şi netarifare din calea comerţului, care  trebuie să se traducă în câştig în domeniul eficienţei şi în sporirea prosperităţii, printr-o mai bună integrare a pieţei. 

Efectele indirecte, în special pentru statele partenere, sunt şi mai evidente. Apropiind statele vecine de modelul economic al UE, în special prin apelarea la cele mai bune practici internaţionale, politica europeană de vecinătate şi extinderea propusă a pieţei interne vor îmbunătăţi climatul de investiţii în statele partenere. Ea va asigura apariţia unui mediu mai transparent, mai stabil şi mai propice unei creşteri induse de sectorul privat. un mediu politic mai favorabil, diminuarea costurilor comerciale şi de tranzacţii, diminuarea riscului trebuind să aibă un impact pozitiv asupra fluxurilor de investiţii străine directe.

Politica europeană de vecinătate dispune de numeroase pârghii pentru îmbunătăţirea condiţiilor economice şi sociale în zona vecină UE. Cu toate acestea, concretizarea acestui potenţial presupune o eficientă transpunere în practică a măsurilor convenite şi adoptarea politicilor adecvate. O integrare economică mai puternică cu UE, în special în ceea ce priveşte liberalizarea mişcării capitalurilor, va putea acţiona asupra volatilităţii macroeconomice şi financiare în condiţii specifice. Punerea în aplicare a politicii europene de vecinătate trebuie judicios derulată în timp, în funcţie de specificităţile din fiecare ţară şi trebuie însoţită de solide politici macroeconomice, sociale şi structurale.

Măsura în care politica europeană de vecinătate este percepută ca benefică depinde de măsura în care influenţează nivelul de trai. Pentru eficienţa acţiunilor politicii europene de vecinătate sunt necesare şi politici active de luptă împotriva sărăciei şi inegalităţii.

Latura economică şi socială a planurilor de acţiune trebuie să fie coerentă cu strategiile statelor partenere în domeniu. Comitetele de specialitate trebuie să-şi întărească dialogul economic. Trebuie asigurată o coordonare adecvată cu instituţiile financiare internaţionale care pot contribui eficient fie prin consiliere privind direcţia generală de acţiune, fie prin finanţarea acţiunilor.

În privinţa dimensiunii sociale, întărirea dialogului şi a cooperării se va referi la dezvoltarea socio-economică, la ocuparea forţei de muncă, la politica socială şi la reformele structurale. UE va sprijini măsurile întreprinse de statele partenere în vederea reducerii sărăciei, creării de noi locuri de muncă, promovării normelor fundamentale din domeniul muncii şi a dialogului social, reducerii disparităţilor regionale, întăririi eficacităţii ajutorului social şi reformei sistemelor naţionale de protecţie socială. Trebuie angajat un dialog susţinut privind ocuparea forţei de muncă şi politica socială, în scopul evaluării situaţiei existente, al identificării principalelor provocări şi al promovării unor răspunsuri adecvate din partea autorităţilor publice.

Aspectele legate de mobilitatea lucrătorilor, în special cele privitoare la egalitatea de tratament sau condiţiile de viaţă şi de muncă ale muncitorilor imigranţi şi armonizarea sistemelor de securitate socială vor continua să ocupe un loc important în cadrul acordurilor de cooperare.

Politica europeană de vecinătate are în vedere şi o mai mare deschidere a pieţei, în conformitate cu principiile Organizaţiei Mondiale a Comerţului. În contextul Procesului de la Barcelona, a fost înfiinţată o zonă de liber schimb pentru mărfuri şi a demarat un proces de liberalizare asimetrică. Politica europeană de vecinătate va activa dispozitive care să permită accentuarea liberalizării comerţului şi integrarea regională, în concordanţă cu parteneriatul Euromed. Pentru vecinii din Est, prioritatea rămâne transpunerea în practică a dispoziţiilor legate de comerţ, aderarea la Organizaţia Mondială a Comerţului – în cazul Republicii Moldova –, precum şi continuarea reformelor economice.

Planurile de acţiune vor stabili demersuri concrete pentru eficientizarea rezultatelor, demersuri care vor depinde de necesităţile, de capacităţile şi de priorităţile fiecărui stat partener în domeniul politicii economice.

Libera circulaţie a produselor industriale poate fi facilitată printr-o armonizare cu legislaţia şi structurile reglementare ale UE, prin încheierea unor acorduri privitoare la evaluarea conformităţii şi acceptării produselor industriale între UE şi diferite state partenere, sprijinindu-se pe experienţa dobândită în relaţiile cu statele mediteraneene.

Armonizarea legislativă în domeniul vamal precum şi modernizarea capacităţilor, în special prin informatizarea serviciilor, vor contribui la înlesnirea schimburilor. Lupta împotriva fraudei în domeniul vamal şi controalele bazate pe analiza riscului, precum şi măsuri vizând asigurarea securităţii şi siguranţei mărfurilor vor fi integrate în planurile de acţiune.

Armonizarea cu normele UE în domeniul produselor agricole, pentru controalele sanitare şi fitosanitare, va stimula schimburile între statele partenere şi UE. Printre priorităţi figurează schimbul de informaţii şi cooperarea cu organizaţii internaţionale răspunzătoare de controlul maladiilor animalelor şi al produselor vegetale şi îmbunătăţirea condiţiilor sanitare în scopul protejării consumatorilor. Majoritatea statelor trebuie să-şi îmbunătăţească capacitatea administrativă în vederea asigurării unui nivel de securitate alimentară care să le permită intrarea pe pieţele UE.

Armonizarea legislativă se impune şi în domeniul liberei circulaţii a serviciilor, în special în domeniul dreptului societăţilor comerciale, contabilităţii şi auditului. Pentru promovarea investiţiilor trebuie ca statele să adopte reglementări care să permită întreprinderilor să discute de pe poziţii egale.

Stabilitatea pieţelor financiare va fi asigurată şi de facilitarea accesului pe aceste pieţe. 

Îmbunătăţirea climatului investiţional, în special prin asigurarea transparenţei, previzibilitatea şi simplificarea cadrului de reglementări va contribui la creşterea fluxului investiţional în ambele sensuri. În acest sens, analiştii economici apreciază necesitatea asigurării unui climat nediscriminatoriu pentru investitori. Îmbunătăţirea climatului investiţional se va realiza şi prin perfecţionarea sistemului judiciar.

Stimularea dezvoltării economice şi creşterea nivelului investiţiilor se vor realiza şi printr-o protecţie adecvată a dreptului de proprietate intelectuală şi industrială. Este necesară stabilirea unor reglementări adecvate privind concurenţa, prin înfiinţarea unor autorităţi independente de control al concurenţei, având competenţe şi resurse adecvate.

O altă cale pentru realizarea obiectivelor propuse este modernizarea şi sporirea transparenţei sistemului fiscal, în special prin armonizarea cu codul de conduită privind fiscalitatea întreprinderilor şi adoptarea unor convenţii privind evitarea dublei impuneri. Întărirea administraţiilor fiscale este de natură să favorizeze economii de piaţă viabile.

Politica europeană de vecinătate urmăreşte evitarea oricărui nou clivaj la frontierele Uniunii extinse. Statele partenere sunt confruntate cu provocări în creştere în domeniul justiţiei şi afacerilor interne – de exemplu, presiunea exercitată de fenomenul migraţionist şi de terorism.

O gestionare eficientă a frontierelor va fi o prioritate a majorităţii planurilor de acţiune. Se va urmări înfiinţarea unor unităţi civile specializate, de pază a frontierelor şi securizarea documentelor de călătorie.

Comisia Europeană a propus stabilirea unui regim local pentru traficul de frontieră, care să permită populaţiei din regiunea de graniţă să menţină contacte, fără a întâmpina obstacole administrative excesive.

În rândul priorităţilor pot fi înscrise şi cooperarea în domeniul migraţiei, al azilului, politicile în domeniul vizelor, lupta împotriva terorismului, a crimei organizate, a traficului de droguri şi de arme, al spălării banilor, precum şi lupta împotriva criminalităţii financiare şi economice.

Se vor identifica, în planurile de acţiune, măsurile concrete pentru întărirea sistemului judiciar şi pentru intensificarea cooperării poliţieneşti şi judiciare, în special în domeniul dreptului familiei, precum şi cooperarea cu organe specializate cum ar fi Europol şi Eurojust. În planurile de acţiune trebuie să fie reflectat interesul Uniunii de a încheia acorduri de readmisie a cetăţenilor care călătoresc fără forme legale.

2.3. Asigurarea legăturilor cu vecinii

1) În domeniul energiei

Întărirea parteneriatului strategic în domeniu constituie un aspect esenţial al politicii europene de vecinătate, fiind incluse securitatea în aprovizionare şi în exploatare. UE este cel mai mare importator şi al doilea consumator de energie din lume. La frontierele sale se găsesc importante rezerve de petrol şi gaze naturale (Rusia, bazinul Mării Caspice, Orientul Mijlociu şi Africa de Nord).

UE va depinde tot mai mult de importuri, trecând de la 50% în prezent, la circa 70% în perspectiva anului 2030, statele vecine jucând un rol-cheie în aprovizionarea energetică a UE. Numeroase ţări caută să pătrundă pe piaţa energiei din UE, fie că este vorba de furnizori (Rusia, Algeria, Egipt şi Libia), fie că este vorba de ţări de tranzit (Ucraina, Belarus, Maroc, Tunisia). Statele din Caucazul meridional constituie importante surse de aprovizionare.

Îmbunătăţirea legăturilor între reţelele de energie din UE şi statele partenere, precum şi armonizarea legislaţiei răspund unor interese reciproce. Intensificarea cooperării energetice permite întreprinderilor să contribuie la dezvoltarea socio-economică.

Se are în vedere activarea unor politici care să urmărească creşterea eficienţei energetice şi favorizarea economiilor de energie, intensificarea utilizării surselor regenerabile şi cooperarea în domeniul tehnologiilor de vârf. Va fi studiată posibilitatea pentru parteneri de a participa la programul “Energie inteligentă”.

Planurile de acţiune vor fi la originea unor iniţiative bilaterale sau regionale cum ar fi: dialogul UE – Rusia în domeniul energiei, programul Inogate, finanţat din fonduri Tacis, în bazinul Mării Caspice (reţea de oleoducte şi gazoducte), cooperarea energetică în contextul parteneriatului euro-mediteranean – de exemplu, crearea unei pieţe euro-magrebiene de electricitate şi acordarea Republicii Moldova a statutului de observator în cadrul iniţiativei intitulate “piaţa regională a energiei din Europa de Sud-Est”.

2) În domeniul transporturilor

Intensificarea fluxurilor comerciale şi turistice între Uniune şi vecini mai presupune înfiinţarea unor sisteme eficiente şi durabile de transport. Strângerea relaţiilor şi accesul la spaţiul UE presupune ca sectoarele lor de transporturi să fie în măsură să gestioneze un trafic complex.

Modificările operate în structura sectorului transporturilor – în special promovarea  concurenţei  în serviciile portuare, întărirea eficienţei

transportului rutier de mărfuri, interoperabilitatea sistemelor feroviare etc. – pot influenţa pozitiv eficienţa sistemului de transport. Se va urmări dezvoltarea legăturilor aeriene cu statele partenere, în scopul deschiderii pieţelor. 

Planurile de acţiune vor include şi măsuri pentru a face faţă problemei vulnerabilităţii reţelelor şi a serviciilor de transport faţă de atentatele teroriste. Se va acorda atenţie întăririi siguranţei transportului aerian şi maritim.

3) În domeniul mediului înconjurător

Poluarea mediului înconjurător nu cunoaşte graniţe şi abordarea eficientă a acestei probleme presupune conjugarea acţiunilor la nivel internaţional, naţional şi regional.

În planificarea şi finanţarea acţiunilor pe termen scurt şi mediu este indicat să fie implicat atât sectorul public, cât şi cel privat.

Planurile de acţiune permit buna guvernare în domeniul mediului înconjurător în statele partenere, în scopul prevenirii poluării şi degradării mediului şi pentru o mai bună utilizare a resurselor naturale. Vor fi stabilite priorităţi în domenii-cheie precum calitatea apei, gestionarea deşeurilor, poluarea atmosferică şi lupta împotriva deşertificării. Trebuie intensificată cooperarea regională şi aplicarea acordurilor internaţionale.

4) În domeniul societăţii informaţiei

Tehnologia informaţiei şi comunicaţiilor este un factor incontestabil al dezvoltării societăţilor moderne. Prin urmare, statele partenere trebuie ajutate să beneficieze de progresele în domeniu. Unele state din sudul Mediteranei se bucură deja de prima fază a unei societăţi a informaţiei, în special cele în care liberalizarea pieţei telefoniei mobile a atins un anumit nivel.

Între reforma politică şi performanţele sectoriale este o legătură evidentă, iar planurile de acţiune vor promova măsuri politice precum separarea instituţională a funcţiilor de reglementare şi de exploatare, încurajând înfiinţarea unei autorităţi independente de reglementare. Strategia va viza şi sprijinirea guvernelor care doresc să promoveze operatorii tradiţionali.

Planurile de acţiune vor identifica situaţiile concrete care pot asigura statelor partenere participarea la aceste programe.

Comisia Europeană a propus înfiinţarea programului “Tempus Plus” care răspunde orientat nevoilor ţărilor vizate de politica europeană de vecinătate în domeniul educaţiei şi formării profesionale
.

2.4.  Cooperarea regională

Politica europeană de vecinătate va face obiectul unei aplicări diferenţiate de la o ţară la alta. Trebuie promovată o cooperare mai strânsă dincolo de frontierele externe ale UE.

Contribuţia UE la cooperarea regională în zonele orientală şi meridională, precum şi la proiecte concrete puse în practică în aceste regiuni va fi acordată în virtutea programelor existente (Tacis, Meda şi Phare) sau a programelor care le vor succede şi în virtutea instrumentului european de vecinătate. 

Intensificarea cooperării regionale în Europa orientală va aduce avantaje considerabile. Trebuie încurajată participarea Rusiei în calitate de partener, pe baza interesului reciproc şi a voinţei comune.

Iniţiativele vor trebui axate pe probleme de interes comun, care vor beneficia de o abordare multilaterală. În domeniul cooperării, dintre priorităţi pot fi menţionate:

· întărirea cooperării în domeniul economiei, întreprinderilor, ocupării forţei de muncă şi al politicii sociale, al comerţului şi infrastructurii, în special adoptarea normelor europene şi internaţionale, punerea efectivă în aplicare a normelor Organizaţiei Mondiale a Comerţului şi acordarea unui sprijin IMM-urilor, în scopul de a stimula dezvoltarea socio-economică durabilă, inclusiv reducerea sărăciei şi lupta împotriva excluderii sociale;

· mediul înconjurător, securitatea nucleară şi resursele naturale;

· justiţia şi afacerile interne, cooperarea regională în domeniul gestionării frontierelor, al migraţiei şi azilului, criminalităţii organizate, migraţiei ilegale, terorismului, spălării banilor şi traficului de droguri;

· aspecte care ţin de contactele între comunităţi şi, în special, dezvoltarea societăţii civile, promovarea bunei guvernări, cooperarea în domeniul educaţiei şi formării profesionale, a ştiinţei şi culturii şi twinning-ul între administraţiile locale şi regionale.
Consiliul Europei, Consiliul Mării Baltice, Iniţiativa central-europeană, cooperarea economică la Marea Neagră şi Pactul de stabilitate joacă un rol important, ca şi Euroregiunile şi cooperarea transfrontalieră.

Euroregiunile implică o cooperare concretă între autorităţile regionale şi locale de o parte şi de alta a frontierei, care pot duce la stabilirea unor legături reale dincolo de frontiere.

Uniunea Europeană nu urmăreşte înfiinţarea unor noi organisme şi organizaţii, ci sprijinirea structurilor existente şi încurajarea dezvoltării lor ulterioare.

Cooperarea regională şi subregională în zona mediteraneană, în contextul politicii europene de vecinătate, se va sprijini pe acquis-ul parteneriatului euro-mediteranean, integrând o abordare adaptată fiecărei ţări.

Parteneriatul euro-mediteranean se articulează în jurul a două filiere complementare: programul bilateral şi programul regional, pe baza orientărilor şi concluziilor conferinţelor euro-mediteraneene şi ale conferinţelor ministeriale sectoriale în domenii precum comerţul, economia şi finanţele, energia, industria şi mediul înconjurător. Parteneriatul este sprijinit prin programul Meda, în cadrul unor programe naţionale pentru fiecare partener şi prin programul regional în domeniu.

Comisia Europeană va continua să promoveze dimensiunea regională alocând, în acest scop, un sprijin financiar semnificativ. La conferinţele ministeriale Euro-Med, de la Valencia şi Napoli, s-au stabilit următoarele priorităţi strategice privind cooperarea regională în Mediterana: integrarea Sud-Sud, cooperarea subregională, armonizarea mediului de reglementare şi legislativ.

Domeniile susceptibile a face obiectul cooperării subregionale pot include reforma sistemului judiciar, independenţa mijloacelor de informare în masă, libertatea de exprimare şi promovarea egalităţii de şanse între femei şi bărbaţi.

Activităţile legate de cooperarea regională şi subregională vor putea fi desfăşurate la nivel regional, dar şi în cadrul unei cooperări transfrontaliere între state vecine. 

Cooperarea se poate axa pe următoarele domenii prioritare:
· interconectarea infrastructurilor – trebuie acordat sprijin planificării reţelelor, în scopul facilitării comerţului şi pătrunderii pe piaţa UE;

· comerţul, convergenţa reglementărilor şi dezvoltarea socio-economică – cooperarea trebuie să promoveze integrarea economică regională între ţări vecine sau între state care doresc să coopereze în probleme economice, pentru realizarea zonei de liber-schimb euro-mediteranean şi pentru a asigura participarea ţărilor mai avansate la piaţa internă a UE;

- justiţie şi afaceri interne – îmbunătăţirea controlului frontierelor, cooperarea între instanţele şi organele specializate, lupta comună împotriva crimei organizate şi a criminalităţii transfrontaliere reprezintă un aspect deosebit de important al cooperării.

Se va urmări promovarea tuturor proiectelor vizând îmbunătăţirea contactelor între comunităţi, pentru a susţine iniţiativele societăţii civile în domeniul democratizării, respectării drepturilor omului, promovării dialogului între culturi, precum şi mobilitatea resurselor umane.

UE a acordat un sprijin financiar important statelor vizate de politica europeană de vecinătate. Sunt acordate ajutoare nerambursabile Rusiei şi statelor CSI, prin intermediul Programului Tacis, precum şi ţărilor mediteraneene, prin intermediul Programului Meda. Acest sprijin financiar s-a ridicat, în perioada 2000-2003, la 3.716, 1 milioane de euro. Banca Europeană de Investiţii (BEI) a acordat împrumuturi în valoare de 3,445 miliarde de euro pentru perioada 2000-2003.

Iniţiativa europeană pentru democraţie şi drepturile omului vizează tocmai promovarea principiilor de libertate, democraţie şi respectarea drepturilor omului şi a statului de drept în terţe ţări, prevăzând finanţarea acestor activităţi, în special în cadrul parteneriatelor cu ONG-urile sau cu diverse organizaţii internaţionale.

Asistenţa macrofinanciară a fost furnizată terţelor ţări confruntate cu nevoi speciale de finanţare. În anul 2002, s-a aprobat alocarea pentru Ucraina a 110 milioane de euro şi pentru Republica Moldova a 15 milioane de euro.

În perioada 2000-2003, UE a asigurat o asistenţă umanitară de 277 milioane de euro statelor vizate de politica europeană de vecinătate, confruntate cu situaţii de urgenţă.

Obiectivele politicii europene de vecinătate nu ar putea fi atinse fără un sprijin financiar şi tehnic adecvat. Comisia Europeană, în propunerea pentru perspectivele financiare pentru următorii ani
, intitulată “Construirea viitorului nostru comun – Provocări politice şi mijloace bugetare ale Uniunii extinse în 2007-2013” face din această politică una din priorităţile sale. Comisia Europeană a propus o serie de noi instrumente armonizate pentru a sprijini asistenţa financiară în favoarea terţelor ţări.

Elaborarea unui instrument european de vecinătate a fost prima dată menţionată în Comunicarea din martie 2003 şi dezvoltată în Comunicarea din iulie,  acelaşi an
, intitulată “Punerea bazelor pentru un nou instrument de vecinătate”. Cu acest prilej, a fost introdus programul de vecinătate bazat pe sporirea coordonării instrumentelor existente, cu referire la perioada 2004-2006, urmând ca după anul 2006 să fie pus în aplicare un nou instrument de vecinătate.

Prin modificarea, în octombrie 2003,  a reglementării Phare-Cooperare transfrontalieră sunt incluse şi frontierele exterioare ale Bulgariei şi României.

Până în anul 2007, programele Tacis şi Meda vor fi principalele instrumente de asistenţă financiară în sprijinul statelor partenere. Va fi acordată o  atenţie  specială  întăririi  construcţiei  instituţionale. Acţiunile de twinning şi

asistenţa tehnică vor fi extinse la ţări partenere, în conformitate cu reglementările prevăzute de Biroul de schimb de informaţii privind asistenţa tehnică din partea UE.

Începând cu anul 2007, noul instrument european de vecinătate va veni în sprijinul proiectelor de cooperare transfrontalieră şi regională. Instrumentul de cooperare economică şi de dezvoltare propus va include cooperarea regională şi transfrontalieră pentru statele partenere.

Plafonul creditelor acordate de BEI ţărilor mediteraneene a fost ridicat la propunerea Comisiei Europene din noiembrie 2003, primind aprobarea din partea Consiliului UE. S-a hotărât şi extinderea condiţionată a mandatului de împrumut către Rusia şi statele vestice din CSI. Până la finele anului 2006, BEI va putea acorda împrumuturi de până la 500 milioane de euro, fără restricţii cu caracter sectorial.

Au fost începute consultări cu Banca Europeană pentru Reconstrucţie şi Dezvoltare, pentru a asigura o mai bună coordonare a programelor.

În propunerea privind Perspectivele financiare pentru 2007-2013, Comisia include instrumentul de vecinătate între cele 6 instrumente financiare concepute să opereze în domeniul relaţiilor externe, după anul 2006.

Instrumentul european de vecinătate va pune accent pe cooperarea tranfrontalieră şi pe activităţile conexe. Comunicarea din iulie 2003 a prezentat trei opţiuni posibile pentru dezvoltarea noului instrument de vecinătate:
1) Extinderea domeniului de aplicabilitate şi a cuprinderii geografice a instrumentului de cooperare existent.
2) Crearea unor noi reglementări globale referitoare la un instrument de vecinătate vizând finanţarea activităţilor în interiorul şi exteriorul Uniunii.
3) Continuarea coordonării între instrumentele deja existente.

Analizând diversele opţiuni, Comisia Europeană a ajuns la concluzia că opţiunea (1) nu este conformă cu obiectivul de a beneficia de un instrument financiar care să conjuge obiectivele de politică externă cu cele privind coeziunea economică şi socială. S-a observat şi existenţa unor limite privind coordonarea diferitelor instrumente financiare (opţiunea 3).

Opţiunea (2) este considerată a răspunde mai bine naturii instrumentului propus, permiţând o punere eficientă în aplicare şi o reglementare a problemelor de coordonare existente. Comisia Europeană a propus utilizarea unui singur capitol din buget, centrat pe liniile bugetare privind coeziunea şi politicile externe.

Cadrul legal şi de fundamentare se regăseşte în art. 181 A al Tratatului instituind Comisia Europeană, care constituie baza juridică pentru noul instrument de vecinătate. Instrumentul se va baza pe principiile programelor transfrontaliere existente, precum: parteneriatul, planificarea plurianuală şi cofinanţarea. 

În spiritul Comunicării din iulie 2003, noul instrument de vecinătate va include ansamblul frontierelor între statele membre ale UE şi statele vizate de politica de vecinătate. Acest instrument va sprijini şi cooperarea transfrontalieră, asociind beneficiarii unui stat membru şi ai unui stat partener şi va înlocui programele transfrontaliere existente.

Având în vedere faptul că noul instrument de vecinătate va fi adaptat la specificitatea cooperării de o parte şi de alta a frontierelor exterioare ale UE, extinderea geografică la statele candidate la aderare şi la statele potenţial candidate va putea fi analizată în momentul elaborării proiectului de reglementare în cauză.

2.5. Principalele elemente ale noului instrument de vecinătate

Noul instrument de vecinătate se va baza pe experienţa rezultată din punerea în aplicare a programelor concepute în perioada 2004-2006. Acest instrument va fi articulat în jurul a patru obiective-cheie:
· promovarea dezvoltării durabile în regiunile situate de o parte şi de alta a frontierelor comune;

· acţiunea concertată pentru a răspunde unor provocări comune în domenii cum ar fi mediul înconjurător, sănătatea publică, prevenirea criminalităţii organizate şi lupta împotriva acesteia;

· asigurarea unor frontiere comune sigure şi eficiente, prin intermediul acţiunilor comune;

· promovarea acţiunilor transfrontaliere  “intercomunităţi”.

În zona mediteraneană, priorităţile vor fi stabilite ţinând cont de cadrul strategic trasat în contextul acordurilor de asociere şi de conferinţele ministeriale euro-mediteraneene care fac parte integrantă din Procesul de la Barcelona.

Instrumentul european de vecinătate va completa instrumentele de finanţare interne şi externe. Instrumentul european de vecinătate va funcţiona în cadrul a două “ferestre” distincte de finanţare:

Fereastra nr. 1: va sprijini cooperarea transfrontalieră şi se va extinde la frontierele terestre şi maritime vizate. Programele vor fi, în principal, bilaterale, neexcluzând însă programele multilaterale. Vor fi stabilite programe multianuale pentru una sau mai multe frontiere. Situaţia proiectelor şi punerea în aplicare a programelor se va realiza în cadrul structurilor comune, asociind autorităţile naţionale, regionale şi locale din statele membre UE şi din statele partenere.

Fereastra nr. 2: va aduce un sprijin mai suplu unei cooperări transnaţionale mai ample. Această cooperare va fi, în general, axată pe teme specifice care vor fi stabilite pe baza provocărilor comune identificate în domenii precum mediul înconjurător, integrarea în reţele de energie, de telecomunicaţii şi de transporturi etc.

Comisia Europeană intenţionează să propună o sporire a sumelor anuale acordate noului instrument de vecinătate faţă de sumele alocate programelor de vecinătate pentru perioada 2004-2006.

Suma alocată pentru cele două “ferestre” va fi stabilită ulterior, în funcţie de importanţa celor două tipuri de cooperare, de caracteristicile diferitelor frontiere, de oportunitatea de a asigura un echilibru în repartizarea finanţării între zonele geografice vizate şi de necesitatea limitării implicării directe a Comisiei Europene în gestionarea efectivă.

Alocările financiare care se referă la Fereastra nr. 1 vor fi stabilite pentru fiecare program care se referă la una sau mai multe frontiere, pe baza unor criterii obiective. Alocările vor lua în considerare şi caracteristicile specifice ale frontierelor şi capacitatea potenţială de absorbţie a fondurilor alocate.

� COM (2003) 104 final


� Algeria, Egipt, Israel, Iordania, Liban, Libia, Maroc, Siria, Tunisia şi Autoritatea Palestiniană


� Programul Tacis, înfiinţat în 1991, este un program de asistenţă tehnică care sprijină procesul de tranziţie la o economie de piaţă pentru statele din CSI


� Programul Meda este principalul instrument financiar pentru implementarea parteneriatului euro-mediteranean


� Rezoluţia Parlamentului European, din 26 februarie 2004, privind politica UE cu privire la Caucazul de Sud 


� Un mandat de negociere cu privire la încheierea unui acord privind pescuitul între UE şi Libia face obiectul unor discuţii în cadrul Consiliului UE


� Comunicarea intitulată “Noua generaţie de programe comunitare de educaţie şi de formare profesională post 2006” [COM (2004) 156, din 9 martie 2004]


� [COM (2004) 101] din 11 februarie 2004


� [COM (2003) 393 final]

